Зборник на Миладиновци/ 505 песна
505

„Жаљај, Ѓурѓо, да жаљаме,
Како ке се разделиме,
Ти от мене, јас от тебе.
Ја вкачи се в одајата,
Та подај ми тамбурата,
Јас да свирам, ти да играш.
Ја седни ми на колено,
Да отпетљаш рет петлици,
Да ми видиш кошуљата
Неиспрана три години;
Кошуљата кир фатила.
Ја земи ја, испери ја.”
Му говоре калеш Ѓурѓа:
„Ојти лудо, лудо младо!
Немам вода да исперам.”
Изговоре лудо младо:
„Твојте очи, два кладенца,
Еден студен, други топол.”
Изговоре калеш Ѓурѓа:
„Ојти лудо, лудо младо!
Немам сапун да исперам.”
Изговоре лудо младо:
„Твојте р'це, два калупа,
Два калупа гирит сапун.”
Изговоре калеш Ѓурѓа:
,,Ојти лудо лудо младо!
Немам копан да исчукам.”
Изговоре лудо младо:
„Твојте ноѕе два копана,
Два копана за чукање.”